**Śrīman-mahaprabhor-**

**aṣṭa-kālīya-līlā-smaraṇa-maṅgala-stotram**

**I.**

*attributed to Viśvanātha Cakravartī Ṭhākura*

*śrī gaurāṅga-mahāprabhoś-caraṇayor yā keśa-śeṣādibhiḥ*

*sevāgamyatayā sva-bhakta-vihitā sānyair-yayā labhyate |*

*taṁ tan-mānasikīm smṛtiṁ prathayituṁ bhāvyāṁ sadā sattamair*

*naumī prātyahikaṁ tadīya-caritaṁ śrīman-navadvīpa-jām* ||1||

*rātry-ante śayanotthitaḥ sura-sarit snāto babhau yaḥ prage*

*pūrvāhne sva-gaṇair-lasaty upavane tair bhāti madhyāhnike |*

*yaḥ pūryām aparāhnake nija-gṛhe sāyaṁ gṛhe ’thāṅgane*

*śrīvāsasya niśā-mukhe niśi vāsan gauraḥ sa no rakṣatu* ||2||

*rātry-ante pika-kukkuṭādi-ninadaṁ śrutvā sva-talpotthitaḥ*

*śrī-viṣṇupriyayā samaṁ rasa-kathām sambhāśya santoṣya tāṁ |*

*gatvā ’nyatra darāsanopari vasan svadbhiḥ sudhautānano*

*yo mātrādibhir īkṣito ’ti-muditas taṁ gauram adhyemy ahaṁ* ||3||

*prātaḥ svaḥ-sariti sva-pārṣada-vṛtaḥ snātvā prasūnādibhis*

*tāṁ sampūjya gṛhīta-cāru-vāsanaḥ srak-candanālaṅkṛtaḥ |*

*kṛtvā viṣṇu-samarcanādi sa-gaṇo bhuktvānnam ācamya ca*

*dvitraṁ cānya-gṛhe sukhaṁ svapiti yas taṁ gauram adhyemy ahaṁ* ||4||

*pūrvāhne śayanotthitaḥ su-payasā prakṣālya vaktrāmbujaṁ*

*bhaktaiḥ śrī-hari-nāma kīrtana-paraiḥ sārdhaṁ svayaṁ kīrtayan |*

*bhaktānāṁ bhavane ’pi ca sva-bhavane krīḍan nṛṇām vardhayaty*

*ānandaṁ pura-vāsināṁ ya urudhā taṁ gauram adhyemy ahaṁ* ||5||

*madhyāhne saha-taiḥ sva-pārṣada-gaṇaiḥ saṅkīrtayad-īdṛśaṁ*

*sādvaitendu-gadādharaḥ kila saha śrīlāvadhūta prabhuḥ |*

*ārāme mṛdu-marutaiḥ śiśiritair bhṛṅga-dvijair-nādite*

*svaṁ vṛndā-vipinaṁ smaran bhramati yas taṁ gauram adhyemy ahaṁ* ||6||

*yaḥ śrīmān aparāhnake saha-ganais tais tādṛśaiḥ premavāṁs*

*tādṛkṣu svayam apy alaṁ tri-jagatām śarmāṇi vistārayan |*

*ārāmāt tata eti paura-janatā cakṣuś-cakoroḍupo*

*mātrā dvāri mudekṣito nija-gṛham taṁ gauram adhyemy ahaṁ* ||7||

*yas tri-srotasi sāyam āpta-nivahaiḥ snātvā pradīpālibhiḥ*

*puṣpādyaiś ca samarcitaḥ kalita-sat pattāmbaraḥ srag-dharaḥ |*

*viṣṇos tat-samayārcanaṁ ca kṛtavān dīpālibhis taiḥ samaṁ*

*bhuktvānnāni suvīṭikām api tathā taṁ gauram adhyemy ahaṁ* ||8||

*yaḥ śrīvāsa-gṛhe pradoṣa-samaye hy advaita-candrādibhiḥ*

*sarvair bhakta-ganaiḥ samaṁ hari-kathā-pīyūṣam āsvādayan |*

*premānanda-samākulaś ca cala-dhīḥ saṅkīrtane lampataḥ*

*kartuṁ kīrtanam ūrdhvam udyama-paras taṁ gauram adhyemy ahaṁ* ||9||

*śrīvāsāṅgana āvṛto nija-ganaiḥ sārdhaṁ prabhubhyāṁ naṭann*

*uccais tāla-mṛdaṅga-vādana-parair gāyadbhir ullāsayan |*

*bhrāmyan śrīla-gadādhareṇa sahito naktaṁ vibhāty adbhutaṁ*

*svāgāre śayanālaye svapiti yas taṁ gauram adhyemy ahaṁ* ||10||

*śrī-gaurāṅga-vidhoḥ sva-dhāmani navadvīpe ’ṣṭa-kālodbhavāṁ*

*bhāvyāṁ bhavya-janena gokula-vidhor līlā-smṛter āditaḥ |*

*līlāṁ dyotayad etad atra daśakaṁ prītyānvito yaḥ paṭhet*

*taṁ prīṇāti sadaiva yaḥ karuṇayā taṁ gauram adhyemy aham* ||11||

II.

Unknown author, though sometimes attributed to Rupa Goswami.

*śrī gaurāṅga-mahāprabhoś-caraṇayor yā keśa-śeṣādibhiḥ*

*sevāgamyatayā sva-bhakta-vihitā sānyair-yayā labhyate |*

*taṁ tan-mānasikīm smṛtiṁ prathayituṁ bhāvyāṁ sadā sattamair*

*naumī prātyahikaṁ tadīya-caritaṁ śrīman-navadvīpa-jām* ||1||

*rātry-ante śayanotthitaḥ sura-sarit snāto babhau yaḥ prage*

*pūrvāhne sva-gaṇair-lasaty upavane tair bhāti madhyāhnike |*

*yaḥ pūryām aparāhnake nija-gṛhe sāyaṁ gṛhe ’thāṅgane*

*śrīvāsasya niśā-mukhe niśi vāsan gauraḥ sa no rakṣatu* ||2||

prage śrīvāsasya divja-kula-ravair niṣkuṭa-vare

śruti-dhvāna-prakhyaiḥ sapada gata-nidraṁ pulakitam |

hareḥ pārśve rādhāsthitim anubhavantaṁ nayana-jair

jalaiḥ saṁsiktāṅgaṁ vara-kanaka-gauraṁ bhaja manaḥ ||3||

prabhāte prakṣālya sva-vadana-vidhuṁ keśava-kathāṁ

gṛhālinde premākulita-hṛdayaṁ yaḥ priya-janaiḥ |

bruvann āste rādhā-rasa-kalana-phullo vara-tanur

bhaja tvaṁ taṁ gauraṁ niravadhi manaḥ prema-valitam ||4||

hari-vana-gati-līlāṁ vyākulī-bhūta-goṣṭhāṁ

smṛti-viṣaya-gatāṁ yaḥ kārayāmāsa sākṣāt |

tad-anukaraṇa-kārī bhakta-vṛndasya madhye

tam aham anubhajāmi śrīla-gaurāṅga-candram ||5||

sahāli-śrī-rādhā-sahita-hari-līlāṁ bahu-vidhāṁ

smaran madhyāhnīyāṁ pulakita-tanur gadgada-vacāḥ |

bruvan vyaktaṁ tāṁ ca svajana-gaṇa-madhye’nukurute

śacīsūnur yas taṁ bhaja mama manas tvaṁ bata sadā ||6||

parāvṛttiṁ goṣṭhe vraja-nṛpati-sūnor vipinato

mahānandāmbhodheḥ sapadi janayitrīṁ sva-hṛdaye |

smaran śrī-gaurāṅgo naṭati valate niḥśvasiti ca

kṣaṇaṁ muhyan sarvān vivaśayati yas taṁ bhaja manaḥ ||7||

sāyantanīṁ kṛṣṇa-manojña-līlāṁ

snānāśanādyāṁ hi muhur vicintya |

sva-bhakta-madhye’nukaroti nityaṁ

tāṁ yo manas tvaṁ bhaja gauracandram ||8||

samuktaṇṭhāsannākalita-hari-vārtā bata yathā-

bhisṛtyāsau rādhā harim api nikuñje gatavatī |

tathātmānaṁ matvā kaṭi-nihita-pāṇir viśati ca

skhalan gacchan gauro naṭati dhṛta-kampāśru-pulakaḥ ||9||

śrī-śrīvāsa-gṛhe mudā parivṛto bhaktaiḥ sva-nāmāvalīṁ

gāyadbhir galad-aśru-kampa-pulako gauro naṭitvā prabhuḥ |

puṣpārāma-gate suratna-śayane jyotsnā-yutāyāṁ niśi

viśrāntaḥ sa śacīsutaḥ kṛta-phalāhāro niṣevyo mama ||10||